איתן שיקלי

הרב ד"ר איתן שיקלי (נולד ב-6 בספטמבר 1958) הוא רב קונסרבטיבי, מרצה וד"ר לחינוך יהודי. מכהן כנשיא האוניברסיטה העברית במקסיקו סיטי. בין השנים 1994–2020 עמד בראש קרן החינוך למען בתי ספר וגני תל"י. איתן שיקלי נולד בתוניס, בה גדל עד קיץ 1967. בעקבות ההתנכלויות ליהודים בתוניס, שהתגברו עם פרוץ המהומות על רקע מלחמת ששת הימים, כאשר היה בן 9, הוא היגר עם משפחתו לצרפת. עד גיל 19 הוא התגורר בפריז וסיים בה את לימודיו התיכוניים. ביום הולדתו ה-19 הוא עלה לישראל אחרי שהתקבל ללימודי המזרח התיכון באוניברסיטה העברית. שיקלי סיים לימודי תואר ראשון בלימודי מזרחנות ויחסים בינלאומיים והתגייס לשירות בצה"ל של חמש שנים במסגרת העתודה האקדמית של צה"ל. עם סיום שירותו הצבאי (בדרגת רב-סרן) התקבל ללימודי רבנות "מסורתית" בבית המדרש לרבנים ע"ש שכטר בירושלים שם הוסמך לרבנות. במקביל הוסמך לתואר שני ותעודת הוראה מטעם מכללת אורנים. משנת 1994, עומד שיקלי בראש קרן תל"י. במקביל, הוא מרצה לסירוגין במכון שכטר למדעי היהדות, בסמינר לוינסקי ובמכללת אורנים ואף שימש כמנחה פרויקטים במכון מנדל למנהיגות חינוכית בירושלים. בשנת 2000, השלים תואר שני נוסף במינהל ציבורי מטעם אוניברסיטת הרווארד כעמית בתוכנית וקסנר. בשנת 2004, השלים תואר שלישי מטעם ה-JTS בנושא תולדות חינוך תל"י בישראל. בשנת 2013 הקים במסגרת קרן תל"י את "נשמה יתרה בחינוך", המכון להעצמת הרוח והרוחניות בחינוך. בשנת 2015 יזם את הקמת "תל"י אמל"ט", שלוחה דרום אמריקאית של חינוך תל"י באמריקה הלטינית בשיתוף עם הסמינריו רביניקו לטינו אמריקה בבואנוס איירס. בשנת 2020 התמנה לנשיא Universidad Hebraica במקסיקו סיטי. שיקלי והארגון שעמד בראשו, קרן החינוך למען בתי ספר תל"י, הם גורמים מרכזיים בתנועה להתחדשות היהודית במדינת ישראל. שיקלי דוגל ופועל להפצה ואהבת תרבות יהודית ומורשת ישראל במה שמכונה על ידי רבים כ"המרחב החילוני". גישתו לחינוך יהודי במדינת ישראל טוענת כי רבים במרחב החילוני מנוכרים עמוקות ליהדות והוראתה כתוצאה מסלידה מן הממסד הדתי, ייחוס קיצוניות דתית ליהדות, בורות או ירושת ערכי אתוס "היהודי החדש" שדגל בהתנתקות מהיהדות הגלותית. לאור זאת, על מנת להצליח, חינוך יהודי צריך לפייס מחדש את הישראלי עם מורשתו התרבותית והרוחנית על ידי יצירת מגע חינוכי עדין, רך ומכיל שיעניק משמעות וערך מוסף למי שבא במגע עמו. שיקלי נשוי ואב לשלושה. בנו עמיחי הוא שר התפוצות והשר לשוויון חברתי מטעם מפלגת הליכוד, מחנך, יזם חברתי - חינוכי ישראלי, ומייסד המדרשה למנהיגות חברתית תבור. תשס"ד (2004). חינוך תל"י (תגבור לימודי יהדות): התפתחותו ומימושו של רעיון חינוכי בתנאי מציאות משתנה, ירושלים, עבודה לקבלת תואר דוקטור. תשס"ז (2007). "לימודי יהדות במרחב החילוני". הד החינוך, כרך פ"ב, גיליון 3, דצמבר 2007. תשס"ח (2008). לימודי הרבנות בבית המדרש של התנועה המסורתית: זיכרונות ומחשבות. בתוך: גיא מירון [עורך]. מברסלאו לירושלים: פרקי מחקר והגות. עמ' 319–328. כשהביקוש עולה על ההיצע, ארץ אחרת 58, 1 בנובמבר 2010 תשע"ג (2013). היבטים חדשים על ראשיתו של חינוך תל"י. בתוך: נורית חמו ויובל דרור, שבילים בחינוך יהודי פלורליסטי, תל אביב. How Jewish Education Can Succeed in the Secular Space, The Times of Israel, ‏1 בספטמבר 2016 (באנגלית) תכנית "תרבות יהודית-ישראלית" - עוד תכנית סרק של משרד החינוך?, באתר וואלה, 1 בספטמבר 2016 Secularist Neturei Karta, The Times of Israel, ‏3 באפריל 2017 (באנגלית) הציבור החילוני לא מתאבד, אלא מתבגר, באתר הארץ, 21 בדצמבר 2016 בחזרה לסכסוך היהודי-ישראלי, באתר הארץ, 1 באוקטובר 2017 איתן שיקלי(הקישור אינו פעיל), באתר "גוונים" - לקידום פלורליזם יהודי בישראל איתן שיקלי, באתר "נשמה יתרה בחינוך" איתן שיקלי - חינוך יהודי במרחב החילוני לשם מה? טקסונומיה של גישות אפשריות, באתר "מכון שכטר למדעי היהדות" כנס חינוך יהודי במגזר הממלכתי - מושב שביעי, באתר יוטיוב כנס חינוך יהודי במגזר הממלכתי - מושב שביעי, סרטון בערוץ "מכון ון ליר בירושלים", באתר יוטיוב חינוך משלב: דתיים וחילוניים בבית ספר אחד, באתר מאקו ערב הצדעה למחנכי תל"י - קיסריה 2016 - נאומו של מנכ"ל קרן תל"י - איתן שיקלי, סרטון בערוץ "קרן תל"י", באתר יוטיוב אתר קרן תל"י יאיר שלג, "אנחנו צריכים רועי קליין חילוני", מקור ראשון, מוסף "שבת", 18 בדצמבר 2016, גיליון וישלח תשע"ז - 1010 איתן שיקלי, דף שער בספרייה הלאומית אתר האוניברסיטה העברית במקסיקו סיטי (בספרדית) נשמה יתרה – המכון לחינוך רוחני מיסודה של קרן תל"י, באתר www.talispiritualeducation.org.il Enlace Judío México, El Dr. Eitan Chikli inicia gestión como rector de la Universidad Hebraica, Enlace Judío, ‏1 ביוני 2020 (בספרדית) יאיר שלג, ריאיון עם מנכ"ל קרן תל"י, איתן שיקלי, ובנו עמיחי שיקלי, ראש מכינת תבור, באתר מקור ראשון, ‏16.12.16 (ארכיון) יאיר שלג, “אנחנו צריכים רועי קליין חילוני“, מקור ראשון, מוסף "שבת", 18 בדצמבר 2016, גיליון וישלח תשע"ז - 1010